ดุเดือดแน่! 6 ผู้รับเหมารายใหญ่ร่วมชิงเค้กสายสีส้มมูลค่า 8.01 หมื่นลบ.
ดุเดือดแน่! 6 ผู้รับเหมารายใหญ่ร่วมชิงเค้กสายสีส้มมูลค่า 8.01 หมื่นลบ.
29 ก.ค. 2559

การรถไฟฟ้าขนส่งมวลชนแห่งประเทศไทย หรือ รฟม. ระบุว่า การเปิดขายเอกสารประกวดราคาโครงการก่อสร้างรถไฟฟ้าสายสีส้ม (ตะวันออก) ช่วงศูนย์วัฒนธรรม-มีนบุรี (สุวินทวงศ์) ระยะทาง 21.2 กม.จำนวน 6 สัญญา จำนวน 76,632 ล้านบาท (มีค่าเผื่อเหลือเผื่อขาด หรือ Provisional Sum 3,486 ล้านบาท) รวมวงเงินเป็น 80,118 ล้านบาท ปรากฎว่ามีจำนวนผู้เข้าซื้อ จำนวน 20 ราย
สำหรับผู้ที่ซื้อเอกสารประกวดราคาครบทั้ง 6 สัญญา ได้แก่ บริษัท ช.การช่าง จำกัด (มหาชน) หรือ CK, บริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD, บริษัท ซิโน-ไทย คอนสตรัคชั้น เอ็นจิเนียริ่ง จำกัด (มหาชน) หรือ STEC และ บมจ.ยูนิค เอ็นจิเนียริ่ง คอนสตรัคชั่น จำกัด (มหาชน) หรือ UNIQ
ขณะที่ มีผู้ประกอบการจากจีน 3 รายและเกาหลี 1 ราย เข้ามาซื้อเอกสารประกวดราคาครบ 6 สัญญา
ส่วน บริษัท คริสเตียนีและนีลเส็น จำกัด (มหาชน) หรือ CNT ซื้อเอกสารประกวดราคา 5 สัญญา และ บริษัท เนาวรัตน์พัฒนาการ จำกัด (มหาชน) หรือ NWR ซื้อซองประกวดราคา 3 สัญญาแรก นอกจากนั้นเป็นเอกชนรายอื่นๆ ที่เข้าซื้อเอกสาร
ทั้งนี้ งานก่อสร้างรถไฟฟ้าสายสีส้ม(ตะวันออก) แบ่งเป็น 6 สัญญา ประกอบด้วย
สัญญาที่ 1 งานออกแบบและก่อสร้างอุโมงค์ทางวิ่งและสถานีใต้ดิน ช่วงศูนย์วัฒนธรรม- รามคำแหง 12 ระยะทางประมาณ 6.29 กม.และสถานีรถไฟฟ้าใต้ดิน จำนวน 3 สถานี ราคากลาง 20,736 ล้านบาท
สัญญาที่ 2 งานออกแบบและก่อสร้างอุโมงค์ทางวิ่งและสถานใต้ดิน ช่วงรามคำแหง 12 – หัวหมาก ระยะทางประมาณ 3.44 กม.และสถานีใต้ดิน จำนวน 4 สถานี ราคากลาง 21,605 ล้านบาท
สัญญาที่ 3 งานออกแบบและก่อสร้างอุโมงค์ทางวิ่งและสถานีใต้ดิน ช่วงหัวหมาก-คลองบ้านม้า ระยะทางประมาณ 4.04 กม. และสถานีรถไฟฟ้าใต้ดิน 3 สถานี ราคากลาง 18,656 ล้านบาท
สัญญาที่ 4 งานก่อสร้างและสถานียกระดับ ช่วงคลองบ้านม้า – สุวินทวงศ์ ระยทาง 8.80 กม. และสถานียกระดับ จำนวน 7 สถานี  ราคากลาง 10,025 ล้านบาท
สัญญาที่ 5 งานก่อสร้างศูนย์ซ่อมบำรุงและอาคารจอดแล้วจร ราคากลาง 4,965 ล้านบาท และ 6 งานระบบราง ราคากลาง 4,915 ล้านบาท
สัญญาที่ 6 งานออกแบบและก่อสร้างระบบราง ช่วงศุนยวัฒนธรรมฯ -สุวินทวงศ์ ระยะทางประมาณ 22.50 กม. ราคากลาง 3,790 ล้านบาท
ทั้งนี้ รฟม.ได้เปิดให้เอกชนซื้อเอกสารประกวดราคาตั้งแต่วันที่ 15-29 ก.ค.และจะเปิดให้ยื่นซองประกวดราคาทั้ง 6 สัญญา ในวันที่ 31 ต.ค.นี้